b'\n_START_ARTICLE_\nInsipidusni diabetes\n_START_SECTION_\nZnaki in simptomi\n_START_PARAGRAPH_\nZna\xc4\x8dilna simptoma bolezni sta prekomerno izlo\xc4\x8danje se\xc4\x8da (poliurija) in huda \xc5\xbeeja s prekomernim pitjem teko\xc4\x8din (polidipsija); bolniki zlasti pijejo zelo mrzlo oziroma ledeno vodo. Oba simptoma se pojavljata tudi pri nezdravljeni sladkorni bolezni, vendar se\xc4\x8d pri insipidusnem diabetesu ne vsebuje glukoze. Redko se pojavi zamegljen vid. Lahko pride tudi do izsu\xc5\xa1itve, saj telo ne more zadr\xc5\xbeati dovolj\xc5\xa1njih koli\xc4\x8din vode._NEWLINE_Mo\xc4\x8dno pove\xc4\x8dano odvajanje se\xc4\x8da se pojavlja pono\xc4\x8di in podnevi. Pri otrocih lahko vpliva na apetit, hranjenje, pridobivanje telesne mase in rast; pojavljajo se lahko vro\xc4\x8dina, driska in bruhanje. Odrasli bolniki so lahko desetletja brez drugih zdravstvenih te\xc5\xbeav, vse dokler lahko izgubo vode s se\xc4\x8dem nadome\xc5\xa1\xc4\x8dajo s pitjem teko\xc4\x8dine. Obstaja pa tveganje za izsu\xc5\xa1itev in hipokaliemijo (izgubo prevelikih koli\xc4\x8din kalija).'